《送曾灵永赴举》
宋代·刘弇

孟荀久不作，吾道竟茫茫。滔滔天下人，生死名利缰。

誇儿骋新学，剽窜摸青黄。爬罗尽砂砾，气焰苦不扬。

初如拆袜线，那复一条长。又如抄选客，十九为琳琅。

埋没太古音，啾耳纷蜩螗。曾郎春不如，阔印眉间堂。

十年读书史，一日胸胆张。兴来洒酣笔，落纸松丸香。

摧颓鹙鸧间，识此雏凤凰。梅天暑气湿，江东潦声狂。

辞我归袂拥，霜蒲挂高樯。飘翩不可留，横槊赴文场。

期子勿苟作，琼瑶撷新芳。莫学下俚曲，黄花间折杨。

由来玉山粒，梗涩在秕糠。河虽一掬波，曾是九秋潢。

行行事斯语，看子摩天翔。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。